Γνωμοδότηση της Επιτροπής των Περιφερειών για την "Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών eEurope 2002 (Ηλεκτρονική Ευρώπη 2002): Προσβασιμότητα στις δημόσιες ιστοθέσεις και στο περιεχόμενό τους"

(2002/C 278/07)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών "eEurope 2002 (Ηλεκτρονική Ευρώπη 2002): Προσβασιμότητα στις δημόσιες ιστοθέσεις και στο περιεχόμενό τους" (COM(2001) 529 τελικό)·

έχοντας υπόψη την απόφαση της Επιτροπής της 25ης Σεπτεμβρίου 2001, σύμφωνα με το άρθρο 265, πρώτη παράγραφος της Συνθήκης περί ιδρύσεως της Ευρωπαϊκής Κοινότητας, να ζητήσει τη γνωμοδότηση της ΕΤΠ για το θέμα αυτό·

έχοντας υπόψη την απόφαση που έλαβε το Προεδρείο της, στις 6 Φεβρουαρίου 2002, να καταρτισθεί γνωμοδότηση για το θέμα αυτό και να ανατεθεί η προετοιμασία των σχετικών εργασιών στην επιτροπή "Πολιτισμός και Παιδεία"·

έχοντας υπόψη τη γνωμοδότησή της για την ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με την "Πέμπτη έκθεση για την εφαρμογή του πλέγματος κανονιστικών ρυθμίσεων στις τηλεπικοινωνίες" και την "Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών - Προς ένα νέο πλαίσιο για την υποδομή των Ηλεκτρονικών Επικοινωνιών και τις σχετιζόμενες υπηρεσίες - Ανασκόπηση των Επικοινωνιών για το 1999" (COM(1999) 537 τελικό) (COM(1999) 539 τελικό) (CdR 520/1999 fin)(1)·

έχοντας υπόψη τη γνωμοδότησή της για την πρόταση οδηγίας του Ευρωπαϊκού Κοινοβουλίου και του Συμβουλίου για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών (COM(2000) 392 τελικό - COD 2000/0183) (CdR 274/2000 fin)(2)·

έχοντας υπόψη το σχέδιο γνωμοδότησης που υιοθέτησε η επιτροπή "Πολιτισμός και Παιδεία" στις 22 Μαρτίου 2002 (CdR 397/2001 rev. 2) με βάση εισηγητική έκθεση του κ. Εrvelα (FIN/ELDR), Πρόεδρος του διοικητικού συμβουλίου του Sauvo, Πρόεδρος του περιφερειακού συμβουλίου της ΝΔ Φινλανδίας·

κατά την 44η σύνοδο ολομέλειάς της, της 15ης και 16ης Μαΐου 2002 (συνεδρίαση της 15ης Μαΐου) υιοθέτησε ομόφωνα την ακόλουθη γνωμοδότηση.

Η Επιτροπή των Περιφερειών

1.1. θεωρεί ότι το θέμα της ανακοίνωσης της Επιτροπής είναι ιδιαίτερα σημαντικό για την επίτευξη των κοινωνικών στόχων της ευρωπαϊκής κοινωνίας των πληροφοριών, όπως παρουσιάζονται στην πρωτοβουλία eEurope και σε άλλα ανάλογα έγγραφα,

1.2. υποστηρίζει τα συμπεράσματα και τις συστάσεις της ανακοίνωσης για ταχεία ανάπτυξη της προσβασιμότητας στις επιγραμμικές υπηρεσίες του δημόσιου τομέα,

1.3. διαπιστώνει ότι οι ευρωπαϊκές περιφέρειες και δήμοι παρέχουν ήδη πολλές υπηρεσίες, ιδιαίτερα στα άτομα με ειδικές ανάγκες και στους ηλικιωμένους, θεωρεί δε ιδιαίτερα χρήσιμη την υποστήριξη από την Επιτροπή των συγκεκριμένων κατευθυντήριων γραμμών και λοιπών κατευθύνσεων της Κοινοπραξίας Παγκόσμιου Ιστού για το πώς μπορούν να λαμβάνονται σχετικά εύκολα υπόψη οι ανάγκες των διαφόρων ομάδων χρηστών κατά το σχεδιασμό των αυξανόμενων δημοσίων υπηρεσιών που παρέχονται μέσω του Διαδικτύου,

1.4. θεωρεί πολύ γενικόλογη τη σύσταση για προσβασιμότητα σε όλες τις δημόσιες ιστοθέσεις σύμφωνα με τις κατευθυντήριες γραμμές, καθώς ένα τμήμα των επιγραμμικών υπηρεσιών των περιφερειών και των δήμων έχει ήδη σχεδιαστεί αποκλειστικά για τα άτομα με ειδικές ανάγκες ή τους ηλικιωμένους, ενώ ένα άλλο τμήμα απευθύνεται σε πολύ περιορισμένες και γνωστές ομάδες χρηστών, η προσβασιμότητα των οποίων δεν χρειάζεται απαραιτήτως να ληφθεί υπόψη με τον ίδιο τρόπο,

1.5. επισημαίνει ότι οι χρήστες των υπηρεσιών των περιφερειακών και τοπικών αρχών αποτελούν μια ιδιαιτέρως ετερογενή ομάδα στη σημερινή Ευρώπη. Εκτός από τα άτομα με ειδικές ανάγκες και τους ηλικιωμένους, κατά την ανάπτυξη των υπηρεσιών είναι ανάγκη να ληφθεί υπόψη και η προσβασιμότητα των διαφόρων εθνοτικών, γλωσσικών και θρησκευτικών ομάδων. Οι κατευθυντήριες γραμμές της ανακοίνωσης εξυπηρετούν εν μέρει τη βελτίωση της προσβασιμότητας και αυτών των ομάδων, ωστόσο η Επιτροπή των Περιφερειών ευελπιστεί ότι θα μπορέσει η Επιτροπή μελλοντικά, κατά την προετοιμασία των συγκεκριμένων κατευθυντήριων γραμμών, να λάβει περισσότερο υπόψη τις ιδιαίτερες ανάγκες των προαναφερθεισών ομάδων χρηστών,

1.6. εφιστά την προσοχή της Επιτροπής στο γεγονός ότι η χρήση εφαρμογών βάσει φυλλομετρητών του Διαδικτύου αυξάνεται τώρα με πολύ γρήγορο ρυθμό και στο εσωτερικό των οργανισμών, και έτσι ενδέχεται οι κατευθυντήριες γραμμές της ανακοίνωσης να συμβάλουν σημαντικά στην παροχή ίσων ευκαιριών στον επαγγελματικό βίο,

1.7. προτείνει, για την ανάπτυξη της προσβασιμότητας, οι επιγραμμικές υπηρεσίες του δημόσιου τομέα, και πιο συγκεκριμένα της τοπικής αυτοδιοίκησης, να επιλεχθούν ως στόχοι προτεραιότητας πιλοτικών μελετών σε ευρωπαϊκό επίπεδο, διότι αυτή η βαθμίδα της δημόσιας διοίκησης προσφέρει τις περισσότερες υπηρεσίες στα άτομα με ειδικές ανάγκες και στους ηλικιωμένους,

1.8. προτείνει, προκειμένου να βελτιωθεί η προσβασιμότητα στις επιγραμμικές υπηρεσίες του ιδιωτικού τομέα, να χρησιμοποιηθεί ως μέσο βέλτιστης πρακτικής η ανάπτυξη των δικτυακών πυλών των διαφόρων τοπικών και περιφερειακών υπηρεσιών, τόσο του δημόσιου όσο και του ιδιωτικού τομέα,

1.9. τονίζει ότι οι υπηρεσίες του δημόσιου τομέα πρέπει να εξετάζονται συνολικά με βάση τις ανάγκες των πολιτών και όχι να δίνεται προσοχή μόνο στις επιγραμμικές υπηρεσίες. Είναι επίσης ιδιαίτερα σημαντικό, παράλληλα με τις επιγραμμικές υπηρεσίες, να αναπτυχθούν και οι υπηρεσίες που παρέχονται προς τα άτομα με ειδικές ανάγκες και τους ηλικιωμένους μέσω των παραδοσιακών διαύλων, να εξαλειφθεί η νοοτροπία που αποκλείει τις ομάδες αυτές και να λαμβάνονται υπόψη τα δικαιώματα των ατόμων με ειδικές ανάγκες,

1.10. συνιστά οι περιφερειακές και τοπικές αρχές της Ευρώπης να εφαρμόσουν το συντομότερο δυνατό τις κατευθυντήριες γραμμές της ανακοίνωσης κατά την ανάπτυξη των επιγραμμικών υπηρεσιών τους, και να συντονίσουν τις απαραίτητες προσπάθειες ώστε να εξαλειφθούν τα εμπόδια για την πρόσβαση και οι νέες τεχνολογίες και τα συστήματα πληροφοριών να μην δημιουργήσουν πρόσθετες δυσκολίες στα άτομα με ειδικές ανάγκες,

1.11. προτείνει να δοθεί επαρκής έμφαση στην προώθηση των κατευθυντήριων γραμμών, ιδιαίτερα προς τις επιχειρήσεις σχεδιασμού και παροχής υπηρεσιών, διότι συχνά οι γνώσεις ακόμη και σε ό,τι αφορά απλές λύσεις προσβασιμότητας είναι, σε πολλές από αυτές, ελλιπείς.

Βρυξέλλες, 15 Μαΐου 2002.

Ο Πρόεδρος

της Επιτροπής των Περιφερειών

Albert Bore

(1) ΕΕ C 226 της 8.8.2000, σ. 56.

(2) ΕΕ C 144 της 16.5.2001, σ. 60.